Diari Oficial de la Generalitat Valenciana


Sumari del DOGV 5888, del 07-11-2008 (2008/12052)

RESOLUCIÓ de 20 d'octubre de 2008, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a la delimitació de l'entorn de protecció del castell del Boi de Vistabella del Maestrazgo (Castelló), i se n'establix la normativa protectora.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5888

Data del DOGV
:   07-11-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/12294


Data del document
:   20-10-2008

Organisme emissor
:   Conselleria de Cultura i Esport

Tipus de document
:   Resolució

Descriptors 

:   * Vistabella del Maestrat
    * protecció del patrimoni
    * patrimoni arquitectònic
    * ben cultural

RESOLUCIÓ de 20 d'octubre de 2008, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a la delimitació de l'entorn de protecció del castell del Boi de Vistabella del Maestrazgo (Castelló), i se n'establix la normativa protectora. [2008/12985]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents al territori de la Comunitat Valenciana que en el moment de la seua entrada en vigor havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant mitjançant expedient individualitzat com en virtut del que establixen l'article 40.2 i les disposicions addicionals primera i segona de la llei esmentada. En virtut de l'atribució legal o automàtica de condició monumental continguda en les disposicions addicionals primera i segona d'esta última norma, el castell del Boi de Vistabella del Maestrazgo (Castelló) constituïxen per ministeri de la llei un bé d'interés cultural amb la categoria de monument.
En aplicació del que disposa la disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, la Conselleria de Cultura i Esport de la Generalitat pot complementar amb les noves mencions i determinacions d'esta llei les declaracions produïdes abans de la seua entrada en vigor.
En compliment del que disposen els articles 27 i 28 de la Llei d'11 de juny de 1998, de Patrimoni Cultural Valencià, i vist l'informe emés pel Servici del Patrimoni Arquitectònic i Mediambiental d'esta direcció general, favorable a la incoació de l'expedient per a la delimitació de l'entorn de protecció del castell del Boi de Vistabella del Maestrazgo (Castelló) i la determinació de la seua normativa protectora, la Direcció General de Patrimoni Cultural Valencià de la Conselleria de Cultura i Esport de la Generalitat resol:
Primer
Incoar l'expedient per a la delimitació de l'entorn de protecció del castell del Boi de Vistabella del Maestrazgo (Castelló), i determinar-ne la normativa protectora en l'articulat que es transcriu a continuació.
Normativa de protecció del monument i el seu entorn:
Monument:
Article 1. Règim d'intervencions. Cal atindre's al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de monument.
Article 2. Usos permesos. Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei 4/1998, d'11 de juny, del Patrimoni Cultural Valencià.
Entorn de protecció:
Article 3. Règim d'intervencions. De conformitat amb el que disposa l'article 35 de la Llei 4/1998, d'11 de juny, de Patrimoni Cultural Valencià, qualsevol intervenció que pretenga realitzar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'ha d'emetre d'acord amb els criteris establits en la present normativa, i per al que no s'hi preveu, aplicant directament els criteris de l'article 39 de la llei esmentada. La present normativa regirà amb caràcter provisional fins que no es redacte el pla especial de protecció del monument i el seu entorn i obtinga validació patrimonial.
Totes les intervencions requeriran per al tràmit d'autorització la definició precisa de l'abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la transcendència patrimonial.
Article 4. Preservació del paisatge històric. A fi de preservar el paisatge històric del castell, classificat com a no urbanitzable, no s'autoritzaran edificacions per a cap ús, i queden expressament prohibits els moviments de terres i les excavacions, excepte les necessàries per a l'estudi i la conservació, les senyalitzacions de tipus publicitari, la tala d'arbres i l'abocament de residus. Els usos permesos són el forestal, l'agrícola i el pecuari.
Article 5. Béns de rellevància local. L'ermita de Sant Bartomeu amb el seu ermitori està considerada bé de rellevància local per la disposició addicional cinquena de la Llei 4/1998, d'11 de juny, del Patrimoni Cultural Valencià. S'ha d'atindre al que disposa la secció primera, Dels béns de rellevància Local, del capítol IV, títol II de la llei esmentada, aplicable als béns de rellevància local. Els usos permesos són els religiosos i residencials, així com altres que es demostren compatibles amb la seua arquitectura tradicional.
La masia pròxima a l'ermita s'haurà de conservar mantenint les característiques pròpies de la seua tipologia i de l'entorn rural on es troba. Els usos permesos són els residencials, agrícoles i ramaders tradicionals, així com altres que es demostren compatibles amb la seua arquitectura tradicional.
Article 6. Patrimoni arqueològic. En qualsevol intervenció que afecte el subsòl de l'immoble o el seu entorn de protecció és d'aplicació el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Els annexos que s'adjunten a la present resolució delimiten literalment i gràficament l'entorn de protecció del bé monumental.
Segon
En compliment d'allò preceptuat en l'article 27.3 de la Llei 4/1998, d'11 de juny, del Patrimoni Cultural Valencià, notificar esta resolució a l'Ajuntament de Vistabella del Maestrazgo i als altres interessats, i fer-los saber que, de conformitat amb el que establixen els articles 35 i 36, en relació amb el 27.4, de la llei esmentada, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general abans de fer-la i d'atorgar-li la llicència municipal, si esta fóra preceptiva.
Tercer
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i qualsevol acte d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, d'acord amb la limitació temporal establida en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la culminació de la present complementació. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que no perjudiquen manifestament els valors del Bé que motiven la incoació, així com les obres que per causa major o per interés general s'hagueren de realitzar inajornablement, segons el que disposa el paràgraf primer de l'article esmentat.
Quart
Que, en compliment d'allò preceptuat en l'article 27.3 de la Llei 4/1998, d'11 de juny, del Patrimoni Cultural Valencià, es notifique la present resolució al Registre General de Béns d'Interés Cultural dependent de l'administració de l'Estat per a l'anotació preventiva.
Cinqué
Que la present resolució amb els seus annexos es publique en el Diari Oficial de la Comunitat Valenciana i en el Boletín Oficial del Estado.
València, 20 d'octubre de 2008.- La directora general de Patrimoni Cultural Valencià: Paz Olmos Peris.
ANNEX I
DELIMITACIÓ LITERAL
Justificació de la delimitació proposada:
- Topogràfics i paisatgístics, amb la inclusió de la mola on es troba el castell i dels camins més pròxims des d'on és possible contemplar-lo.
- Arqueològics, incorporant els vessants al voltant del castell, prenent com a base la successió d'assentaments de població previs o lligats al castell.
- Edificacions o qualsevol element del paisatge que tot i no tindre una situació d'immediatesa amb el bé d'interés cultural n'afecten la percepció de manera fonamental.
- Administratius, delimitant l'entorn per camins i formes del relleu que en faciliten la definició.
Delimitació de l'entorn de protecció:
Origen: Intersecció del camí de Vistabella a Culla que rodeja el castell amb l'eix del camí que conduïx a l'ermita de Sant Bartomeu, punt A.
Sentit: Horari.
Línia delimitadora: Des de l'origen, la línia envolta el camí en direcció oest. Gira al nord pel límit sud de la parcel·la cadastral núm. 18 del polígon 24 fins a l'assagador. Creua l'assagador i l'incorpora fins a girar al sud per la prolongació de la mitgera de la parcel·la 15; continua per les mitgeres sud-oest de les parcel·les 15, 16, 10, 11, 12 i 13 del dit polígon. Gira al sud-oest incorporant el camí a l'ermita i el camí de Vistabella a Culla fins al punt d'origen A.ANNEX II / ANEXO II
DELIMITACIÓ GRÀFICA / DELIMITACIÓN GRÁFICA